Inflasie: Inwoners het verligting in brandstofpryse nodigArgieffoto (Foto: Steve Buissinne/Pixabay) Die Demokratiese Alliansie in die Wes-Kaap sê die 6,5% inflasiekoers vir Mei wat vandag aangekondig is, bevestig dat die rampspoedige beleide van die ANC nuwe vlakke van ontbering vir die mense van die Wes-Kaap beteken. Gillion Bosman, die DA se provinsiale woordvoerder oor finansies, ekonomiese geleenthede en toerisme, sê die inflasiekoers is hoër as die Reserwebank se boonste teikenkoers en die eerste keer dat inflasie hoër is as 6% sedert Maart 2017. “ŉ Groot rede vir dié inflasiekoers is die hoë brandstofpryse. Die Wes-Kaap het ŉ uitgebreide werkloosheidskoers van 29%, wat beteken dat uitermatige hoë kospryse ŉ groot risiko vir hongersnood inhou vir ŉ groot deel van ons kwesbare burgers.” Bosman sê die brandstofpryse het ook ŉ groot impak op die Wes-Kaapse landboubedryf wat vervaardiging en vervoerkoste betref. “Die mees direkte en doeltreffende stap wat die nasionale regering kan doen is om die brandstofpryse te verlaag. Ongeag die eksterne faktore wat ŉ invloed gehad het op die krisis, is dit nou tyd dat die nasionale regering nou reageer.” Bosman sê lewenskoste is vinnig besig om buite beheer te raak. “Die nasionale regering moet verligting vir die mense van die Wes-Kaap bied deur nou die brandstofprys te verlaag. Die oorbelaste brandstofprys het ŉ koste-implikasie op die ekonomie omdat byna al ons verbruikersgoedere op pad vervoer word – te wyte aan die ineenstorting van ons spoorwegstelsel. Die stappe wat die DA aangekondig het om die brandstofpryse te verlaag, insluitend deregulering en ŉ daling in belastingheffings, moet ingestel word as ons erge ontbering en sosiale onrus wil vermy.” Abigail Moyo, woordvoerder van die vakbond Uasa, sê ook die styging in die verbruikersprysindeks (VPI) van 5,9% in April 2022 tot 6,5% in Mei 2022, is verbysterend. “Werkers gaan die spit afbyt van duurder basiese goedere en dienste wanneer besigheidseienaars en bedryfsvennote hul ondernemings volhoubaar wil maak teen ŉ agtergrond van hoër brandstofpryse.” Die brandstofprys is byna 27% hoër as in Mei 2021. “Die grootste bydraers tot die jaarlikse inflasiekoers is kos en nie-alkoholiese drankies, behuising en munisipale dienste, vervoer en ander goedere en dienste.” Kos en nie-alkoholiese drankies het met 7,6% jaar-op-jaar gestyg en 1,3% bygedra tot die jaarlikse VPI-koers van 6,5%. Behuising en munisipale dienste het met 4,9% jaar-op-jaar gestyg en 1,2% bygedra. “Brandstofpryse sal na verwagting weer in Julie styg en weer druk plaas op kosinflasie en basiese dienste. Werkers sukkel. Salarisse krimp van dag tot dag. Uasa glo die regering kan en moet iets doen om die omstandighede te herstel. Dringende optrede is nodig om heffings en brandstofbelasting te verlaag en volhoubare behoorlike indiensneming te skep.”